《睿谟殿曲宴诗》
宋代·王安中

上帝通明阙，神霄广爱天。九光环日月，五色丽云烟。

紫宙开三极，琼璈列万仙。希夷尘境断，彷佛玉经传。

妙道逢昌运，真王抚契贤。龟图规大壮，龙位正纯乾。

穹昊亲无间，皇居掇自然。刚风同变化，梵气共陶甄。

层观星潢上，重闉斗柄边。摩空七雉峻，冠峤六鳌连。

梦想何尝到，阶升信有缘。昕朝初放仗，密燕忽闻宣。

清禁来鸣佩，修廊列并肩。兽铺金半阖，鸾障绣微褰。

霁景流庭砌，雷文绘桷梴。宫帘波锦漾，殿榜字金填。

花拥巍巍座，香浮秩秩筵。嵩呼称万亿，韶奏侍三千。

华岁称尧历，元玑候舜璿。冰霜知腊后，梅柳认春前。

造化应呈巧，芳菲已斗妍。樛枝雕槛小，多叶露桃鲜。

错落飞杯斝，锵洋杂管弦。承云歌历历，回雪舞翩翩。

黼幄祥氛合，铜壶永漏延。镐京方置醴，羲驭自停鞭。

乃圣情弥渥，诸臣意更虔。宗藩亲鲁卫，相芾拱闳颠。

侧弁恩光浃，中觞诏跸旋。宝薰携满袖，御果得加笾。

要赏嬉游盛，俄追步武遄。腾身复道表，送目夹城堧。

仰揖苍龙象，旁临艮岳巅。讴谣纷广陌，箫鼓乐丰年。

赫弈攒轮幰，珍奇集市廛。博卢多袒跣，饮肆竞蹁跹。

蕃衍开朱邸，崔嵬照彩椽。桥虹弯矗矗，江练泮溅溅。

击柝周庐晚，张灯别院先。馀霞摇绮晕，列宿泻珠躔。

浩荡三山岛，棱层十丈莲。再趋天北极，却立榻东偏。

既用家人礼，仍占圣制篇。兕觥从酩酊，蟾魄待婵娟。

转盼随亲指，环观得纵穿。曲屏红浪蹙，巨柱赤虬缠。

光透垂葩井，晶衔带璧钱。萧台千级峻，重屋八窗全。

就席花墩匝，行尊紫袖揎。交辉方烁烁，起立复阗阗。

邃宇会宁过，中宵胜赏专。铺陈尤有韵，清雅不相沿。

户箔明琼串，栏釭水碧棬。规模商甗铸，款识鲁壶镌。

秦曲移筝雁，唐妆俨鬓蝉。窄襟珠缀领，高朵翠为钿。

喜气排寒冱，轻飔洒静便。层床藉玑组，方鼎炷龙涎。

玛瑙供盘大，玻瓈琢盏圆。暖金倾小榼，屑玉酿新泉。

帝子天材异，英姿棣萼联。频看挥斗盌，端是吸鲸川。

推食俱均逮，攘餐及堕捐。海螯初破壳，江柱乍离渊。

宁数披绵雀，休论缩项鳊。南珍誇饤饾，北馔厌烹煎。

赐橘怀赪卵，酡颜釂宝船。言归荷慈惠，末节笑拘挛。

放钥严扉启，笼纱逸足牵。冰轮挂银汉，夜色映华鞯。

人识重熙象，功繄独断权。五辰今不忒，六气永无愆。

天纪承三古，时雍变八埏。比闾增版籍，疆埸罢戈鋋。

文轨包夷夏，弦歌遍幅员。恢儒荣藻荐，作士极鱼鸢。

肯构诒谋显，多男景祚绵。迓衡常穆穆，遵路益平平。

亭障今踰陇，耕耘久际燕。恩渐鲸海涨，威窜犬戎膻。

东拟封云岱，西将款涧瀍。琳科宣蕊笈，玉府下云軿。

帝籍勤初播，宫蚕长自眠。茧丝登六寝，稃米秀中田。

庙鹤垂昭假，坛光监吉蠲。灵芝滋菌蠢，甘醴涌潺湲。

合教庞风革，颁经众疾痊。雨随亲祷降，河避上流迁。

执契皇猷洽，披图福物骈。太和输橐籥，妙用绝蹄筌。

此会君臣悦，应光简册编。雅称鱼罩罩，颂述鼓咽咽。

讵比千龄遇，犹闻四始笺。羁臣起韦布，陋质愧驽铅。

骤俾陪机政，由来出眷怜。恩方拜纶綍，报未效尘涓。

密席叨临劝，凡踪第曲拳。虽无三峡水，曾步八花塼。

圣谕知难称，才悭合勉旃。钧天思尽赋，剩续白云笺。

作者简介：王安中(1075～1134) 北宋末、南宋初词人。字履道，号初寮。中山阳曲（今山西太原）人。年青时曾从师苏轼、晁说之。晁教以为学当谨初，故牓其室为初寮。哲宗元符三年(1100)进士。徽宗时历任翰林学士、尚书右丞。以谄事宦官梁师成、交结蔡攸获进，又附和宦官童贯、大臣王黼，赞成复燕山之议，出镇燕山府。后又任建雄军节度使、大名府尹兼北京留守司公事。靖康初，被贬送象州安置。高宗即位，又内徙道州，复任左中大夫，不久去世。